Amy kurita moro Tamusi ꞌwa auranatopo ꞌwa naꞌna wytory jako,
naꞌna eporyꞌpo amy takyren amyijanano ꞌwa.
Airenokon otykon ukuꞌponen me pyime pyrata kaꞌsakon moꞌkaron taporenjan ekataka.
Moꞌko ꞌwa ro Paulus wekenary,
naꞌna wekenary aꞌmoꞌpo.
Ikoꞌtaꞌpo:
“Mojan wokyryjan moꞌko inorombo ro kawono Tamusi pyitorykon mojan mandon.
One wara utaꞌno wyino kariꞌna unemyry man ekariꞌsaton oꞌwaine.”
Pyime kurita moro wara iweꞌiꞌpo.
Paulus atoꞌke te moro wara iwairy weꞌiꞌpo.
Iwotuꞌmapo.
Irombo ikaꞌpo moꞌko akyry ꞌwa:
“Jesus Kristus ety ta wykaje oꞌwa moꞌko woryi wyino awepaꞌkatoꞌme.”
Irombo oꞌwin wytory iwepaꞌkaꞌpo iwyino.
Pyrata anikapyꞌpa noro moꞌko tamyijarykon wairy man eneꞌpo mero tyꞌwaine,
moꞌkaron woryi aporenjan ꞌwa Paulus maro Silas apoꞌiꞌsan.
Ikyryrykaꞌsan iꞌwaine moro otykon ekaramatopo ꞌwa,
moꞌkaron jopoto poꞌponaka.
Ipoꞌponakaine aroꞌsan mero tyꞌwaine,
ikaꞌsan:
“Mojan Simosu ero kywaitoꞌkon jamikapojaton.
Morokon inekarorykon omenano apyiry kapyn kyꞌwaine man.
Moꞌko Rome jopotory upiꞌnonokon ꞌwa waty morokon man.”
Moꞌkaron woryi aporenjan maro moꞌkaron kariꞌna apyimy wopyꞌpo enapa Paulus,
Silas wetoine.
Irombo moꞌkaron jopoto ꞌwa iwoꞌmykonymbo sekapoꞌpoꞌsan.
Irombo wewe ke ipokyꞌmapoꞌsan iꞌwaine.
Mene ipokyꞌmapoꞌsan mero tyꞌwaine,
moro yjaꞌwangon kariꞌna aruꞌkatopo taka aruꞌkapoꞌsan iꞌwaine.
Moꞌko yjaꞌwangon kariꞌna aruꞌkatopo eran apojomaꞌpo iꞌwaine iruꞌpyn me imero erandotoꞌkoꞌme iꞌwa.
Moro wara tapojomaꞌpo ke ro,
koroꞌna imero etapuruꞌsan iꞌwa.
Morokon ipupurukon uruꞌkaꞌsan iꞌwa amy wewe kapyꞌpo taka.
Irawone ꞌne iwairy taro aꞌta,
Tamusi ꞌwa kynauranatokon.
Tamusi ety awongatokon enapa tywarerykon ta.
Moꞌkaron aruꞌkaꞌsan kynepanamatokon iꞌwaine.
Irombo typo roten nono wetytykaꞌpo imero.
Moro yjaꞌwangon kariꞌna aruꞌkatopo apoꞌny wesakamapotyꞌpo.
Oꞌwin wytory paꞌporo morokon pena wotapurumakaꞌsan.
Paꞌporo moꞌkaron aruꞌkaꞌsan mytoꞌkonymbo woꞌkaꞌsan.
Tupakaꞌpo mero,
moꞌko erangon ꞌwa morokon yjaꞌwangon kariꞌna aruꞌkatopo penarykon eneꞌpo tywotapurumakapoꞌse.
Moꞌkaron aruꞌkaꞌsan wetuwarikaꞌsan ekanopyry ke tyꞌwa,
moro tysuparary soꞌkaꞌpo iꞌwa ijeꞌny wyino,
tywoꞌwotoꞌme rypo.
Pariꞌpe te Paulus wykaꞌpo iꞌwa:
“Kytoꞌwoi te koro!
Paꞌporo naꞌna ero po man!”
Irombo taweiry me waꞌto eneꞌpoꞌpo moꞌko erangon ꞌwa.
Morombo mero iwotaꞌporomyꞌpo moro aruꞌkatoꞌkon taka.
Tytytyꞌne iwomaꞌpo Paulus,
Silas pupurukon po.
Kurandonaka aroꞌsan mero tyꞌwa,
ikaꞌpo iꞌwaine:
“Jopotokon,
oꞌto ko waitan utaꞌno wyino yjunendoꞌme?”
Irombo ikaꞌsan:
“Moꞌko Jopoto Jesus amyikako!
Moro wara aweꞌiꞌpoto utaꞌno wyino matunendake,
ajauty tanokon maro ro.”
Irombo moꞌko Jopoto ekary ekarityꞌpo iꞌwaine iꞌwa,
paꞌporo moꞌkaron auty tanokon ꞌwa enapa.
Irombo aroꞌsan iꞌwa tymaro,
koko noro aꞌta.
Morokon iwoꞌsan kuꞌmityꞌsan iꞌwa.
Oꞌwin wytory iwosetykapoꞌpo,
paꞌporo moꞌkaron tauty tanokon maro.
Tauty taka awoꞌnukuꞌsan mero tyꞌwa,
arepa ke upaꞌsan iꞌwa.
Moro tyꞌwa Tamusi amyikaꞌpo ewaꞌmaꞌpo iꞌwa paꞌporo moꞌkaron tauty tanokon maro.
Emamyꞌpo mero moꞌkaron jopoto ꞌwa typyitorykon emokyꞌsan moꞌko yjaꞌwangon kariꞌna aruꞌkatopo eran ꞌwa,
“Moꞌkaron kariꞌna inondatoko,”
tauro me.
Irombo moꞌko yjaꞌwangon kariꞌna aruꞌkatopo eran ꞌwa aurangonymbo ekarityꞌpo Paulus ꞌwa.
Ikaꞌpo:
“Moꞌkaron jopoto ꞌwa moro anondapotoꞌkon auranano taneꞌpo man.
Epaꞌkatoko iro ke.
Iruꞌpa iꞌtandoko.”
Paulus wykaꞌpo te iꞌwaine:
“Moꞌko Rome jopotory upiꞌnonokon me naꞌna wairy seꞌme,
paꞌporo kariꞌna nenery me naꞌna wosaijomary pyndo naꞌna ypokyꞌmaꞌsan mero moro yjaꞌwangon kariꞌna aruꞌkatopo taka naꞌna aruꞌkaton.
Erome te ꞌkare rapa ekapyn ta naꞌna paꞌkapojaton.
Uwa pairo!
Oro te aseke noꞌsen naꞌna paꞌkapo.”
Moro Paulus auranymbo ekarityꞌpo ro moꞌkaron pyitonano ꞌwa moꞌkaron jopotokon ꞌwa.
Moꞌko Rome jopotory upiꞌnonokon me iwairykon etaꞌpo mero tyꞌwaine moꞌkaron jopotokon wetyꞌkaꞌsan.
Irombo iwopyꞌsan iꞌwaine.
Pyiꞌmeꞌke iwoturupoꞌsan iꞌwaine iwepaꞌkatoꞌkoꞌme.
Iwepaꞌkaꞌsan mero,
iweꞌpimaꞌsan moro tywaitoꞌkon wyino itotoꞌkoꞌme.
Moro yjaꞌwangon kariꞌna aruꞌkatopo wyino tywepaꞌkaꞌsan mero,
Lydia auty ꞌwa itoꞌsan.
Moro po ro moꞌkaron Kristus wyinonokon eneꞌsan iꞌwaine.
Ipanaꞌtomaꞌsan iꞌwaine.
Irombo iwaimokyꞌsan.